BERETNING FRA KOMMISSIONEN TIL EUROPA-PARLAMENTET OG RÅDET

om gennemførelsen af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

1. Indledning

I artikel 23, stk. 3, i forordning (EF) nr. 428/2009 opfordres Kommissionen til at forelægge Europa-Parlamentet en årlig beretning om aktiviteter, undersøgelser og høringer foretaget af Koordinationsgruppen for Produkter med Dobbelt Anvendelse (i det følgende benævnt DUCG - "Dual-Use Coordination Group"). Endvidere anerkendes det i Kommissionens meddelelse (COM(2014) 244), at offentliggørelse af rapporter og ikke-følsomme kontroloplysninger kan være afgørende for at fremme gennemsigtighed og forbedre operatørernes overholdelsesbestræbelser og deres evne til at gennemføre kontrol. Denne beretning er udarbejdet af Kommissionen og DUCG med supplerende bidrag fra medlemsstaterne og indeholder oplysninger om gennemførelsen af forordningen i 2014 samt aggregerede eksportkontroldata for 2013.

2. Udviklingen af politikken og de retlige rammer

2.1. Gennemgang af eksportkontrolpolitikken

2014 markerede et vigtigt stadie i gennemgangen af eksportkontrolpolitikken med vedtagelsen af meddelelse (COM(2014) 244) af 24. april 2014, som sigter mod at udstikke retningen for EU's eksportkontrolordning og udpeger konkrete politiske løsningsmodeller for moderniseringen og tilpasningen af denne til teknologiske, økonomiske og politiske forhold i hastig forandring. I forlængelse af vedtagelsen af meddelelsen har Kommissionen iværksat en konsekvensanalyse med henblik på at evaluere de omkostninger og fordele, der er forbundet med de forskellige muligheder for gennemgang, og udpege de mest passende lovgivningsmæssige og ikke-lovgivningsmæssige tiltag ( http://ec.europa.eu/smart-regulation/impact/planned_ia/docs/2013_trade_015_duxc_en.pdf ).

Der blev den 12. juni 2014 efter offentliggørelsen af forordning (EU) nr. 599/2014 fremsat en fælles erklæring fra Europa-Parlamentet, Rådet og Kommissionen om revision af ordningen for kontrol med udførsel af produkter med dobbelt anvendelse , hvori det anerkendes, at der er behov for modernisering og yderligere konvergens af systemet med henblik på at kunne håndtere nye trusler og hastige teknologiske forandringer, mindske konkurrenceforvridninger og fremme ensartede og lige vilkår for eksportørerne.

Endvidere vedtog Rådet den 21. november 2014 konklusioner om revisionen af eksportkontrolpolitikken ( http://www.consilium.europa.eu/uedocs/cms_data/docs/pressdata/EN/foraff/145903.pdf ), og Europa-Parlamentet indgav en mundtlig forespørgsel om emnet ( http://www.europarl.europa.eu/sides/getDoc.do?pubRef=-//EP//TEXT+OQ+O-2014-000081+0+DOC+XML+V0//EN ).

2.2. Ændringer i forordning (EF) nr. 428/2009

Rådets forordning (EF) nr. 428/2009 blev ændret to gange i løbet af rapporteringsperioden:

I Europa-Parlamentets og Rådets forordning (EU) nr. 599/2014 af 16. april 2014 blev der indført en delegering af beføjelser til Kommissionen med henblik på at opdatere EU's kontrolliste i bilag I ("delegerede retsakter") og slette bestemmelsessteder fra anvendelsesområdet for disse generelle EU-udførselstilladelser i bilag II i forbindelse med våbenembargoer.

I Kommissionens delegerede forordning (EU) nr. 1382/2014 af 22. oktober 2014 blev EU's kontrolliste i bilag I til forordningen opdateret, og der blev indføjet ændringer, som var blevet aftalt ved de multilaterale eksportkontrolordninger i 2011, 2012 og 2013. Ændringerne omfatter undladelse af kontrol af visse produkter, ændringer af varebeskrivelser og -definitioner samt nye kontroller, f.eks. for software til internetovervågning og -indtrængen. EU's nye, opdaterede og konsoliderede kontrolliste trådte i kraft den 31. december 2014 og gjorde det derved muligt for EU at overholde sine internationale forpligtelser med hensyn til eksportkontrol og at hjælpe EU-eksportører på de områder, hvor kontrolparametrene blev lempet.

Der findes stadig mulighed for at videreudvikle de retlige rammer som led i revisionen af eksportkontrolpolitikken.

2.3. Nationale gennemførelsesforanstaltninger

Forordningen er bindende i alle enkeltheder og gælder umiddelbart i hver medlemsstat, men foreskriver dog, at medlemsstaterne skal træffe gennemførelsesforanstaltninger for visse bestemmelser, og at oplysninger om gennemførelsesforanstaltningerne skal offentliggøres i Den Europæiske Unions Tidende. I 2014 indsamlede DUCG supplerende bidrag fra medlemsstaterne med henblik på at opdatere den meddelelse, der blev offentliggjort den 6. marts 2012 og som indeholder en oversigt over de foranstaltninger, medlemsstaterne har truffet, f.eks. udvidelse af kontrollen med mæglervirksomhed og transit, udvidelse af kontrollen til at omfatte ikke-opførte produkter af hensyn til beskyttelse af offentligheden eller menneskerettighederne, indførelsen af nationale generelle udførselstilladelser, anvendelsen af kontrol ved overførsler inden for EU for ikke-opførte produkter samt oplysninger vedrørende nationale eksportkontrolmyndigheder.